A Bizottság 93/26/EGK irányelve
(1993. június 4.)
a takarmányozási célra felhasznált egyes termékekről szóló 82/471/EGK tanácsi irányelv módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a legutóbb a 90/654/EGK tanácsi irányelvvel [1] módosított, a takarmányozási célra felhasznált egyes termékekről szóló, 1982. június 30-i 82/471/EGK tanácsi irányelvre [2] és különösen annak 6. cikkére,
mivel a 82/471/EGK irányelv úgy rendelkezik, hogy melléklete tartalmát rendszeresen módosítani kell a tudományos és műszaki ismeretek fejlődése eredményeként;
mivel szükségesnek találták a mellékletben az "Aminosavak hidroxi-analógjai" csoporthoz tartozó termékek összetett takarmányai címkéjén az információkra vonatkozó rendelkezések megváltoztatását;
mivel egy új módszer lehetővé teszi az aminosavak védelmét, a tejelő tehenek bendőjében a lebomlásuk elkerülése és ebből következően ezeknek a táplálékoknak a bélben való rendelkezésre állásuk növelése érdekében; mivel a védett aminosavak használata úgy tűnik, hogy különösen előnyös a tejelő tehén számára, ezért meg kell engedni e termékeknek a takarmányozásban való felhasználását;
mivel az ezen irányelvben előírt intézkedések összhangban vannak a Takarmányok Állandó Bizottságának véleményével,
ELFOGADTA EZT AZ IRÁNYELVET:
1. cikk
A 82/471/EGK irányelv melléklete ezen irányelv mellékletének megfelelően módosul.
2. cikk
A tagállamok hatályba léptetik azokat a törvényi, rendeleti vagy közigazgatási rendelkezéseket, amelyek szükségesek ahhoz, hogy az 1. cikknek legkésőbb 1994. március 31-ig megfeleljenek. Erről haladéktalanul értesítik a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ennek az irányelvnek a tagállamok a címzettjei.
Kelt Brüsszelben, 1993. június 4-én.